ગુજરાત સરકારમાં એન્ટી કરપ્શન બ્યુરોના સપાટાના કારણે લાંચ લેવાના કિસ્સા પકડાઇ રહ્યાં છે ત્યારે કરપ્શન ફ્રી સ્ટેટના સ્વપ્ન સિદ્ધ થાય તેમ નથી. રાજ્યના મુખ્યમંત્રી વિજય રૂપાણી અને વહીવટી વડા ડો. જે.એન.સિંઘ માટે આ સૌથી મોટો પડકાર છે. તલાટી થી લઇને ઉચ્ચ અધિકારીઓ, સચિવાલય થી લઇને ગ્રામ્યસ્તરની સરકારી કચેરીઓ સુધી અંડર ટેબલ વ્યવહારો થાય છે. ગુજરાત લેન્ડ ડેવલપમેન્ટ કોર્પોરેશન- જીએલડીસીએ તો ભ્રષ્ટાચારના તમામ દરવાજા ખોલી નાંખ્યા હતા. આટલું મોટું કૌભાંડ પકડાયા પછી વિભાગોની નાની કચેરીઓમાં ચાલતા અંડર ટેબલ વ્યવહારોની કોઇ વિસાત નથી. રાજ્યમાં સૌથી વધુ કરપ્ટ મહેસૂલ વિભાગ છે એવું તપાસ કરતી સંસ્થાઓનું કહેવું છે. પહેલાં લોકાયુક્તના રિપોર્ટમાં આવો ઘટસ્ફોટ થતો હતો અને હવે તકેદારી આયુક્તના રિપોર્ટમાં આવો ઘટસ્ફોટ થાય છે. હાલની સ્થિતિ એવી છે કે સરકારી કામકાજના પાંચ દિવસ પૈકી બે દિવસે લાંચ લેવાનો એક કિસ્સો ગુજરાતમાં પકડાય છે. આ પ્રમાણને આપણે કરપ્શન ફ્રી કહેવું કે કરપ્શન યુક્ત કહેવું તે અઘરૂં છે. મહેસૂલ પછી શહેરી વિકાસ વિભાગ, ગૃહ, આરોગ્ય અને શિક્ષણ વિભાગ કરપ્શનમાં અવ્વલ છે. રાજ્યના ચીફ સેક્રેટરી જે.એન.સિંઘ તેમજ રેવન્યુ વિભાગના અધિક મુખ્ય સચિવ પંકજકુમારે કરપ્શન ફ્રી વિભાગો બનાવવા માટે વિભાગીય વડાને સૂચનાઓ આપવી પડી છે. આ બન્ને ઓફિસરોએ જિલ્લા કલેક્ટરો તેમજ ડીડીઓને સૂચના આપી છે કે ભ્રષ્ટાચાર કરનારા કર્મચારીઓને દૂર કરી તેમની સામે કડક હાથે પગલાં લો. આવી સૂચના આપવી પડે તે સ્થિતિ બતાવે છે કે કરપ્શનની બાબતમાં સરકાર ખૂભ ચિંતિત બનેલી છે.